### Beslutninger

Forslaget blev på byrådsmødet den 21. juni 2023 henvist til Magistraten med henblik på at indgå i budgetdrøftelserne for 2024.

###

BUDGETFORSLAG FRA DD

Hvad vil vi gerne opnå? Hvorfor stilles forslaget?

Med sidste års budgetforlig besluttede byrådet at indføre Rollator uden visitation. Ønsket var at reducere ressourcerne brugt på visitation samt at gøre det nemmere og uden besvær for ældre at få udleveret en rollator. Siden har Sundhed og Omsorg etableret en kvikservice for udlevering af rollatorer. Forudsætningen om besparelser som følge af mindre visitation har imidlertid været vanskelig for forvaltningen at levere på.

Ønsket om mindre visitation og lettere adgang til simple hjælpemidler og ydelser for aarhusianerne er dog stadig til stede hos Danmarksdemokraterne. Derfor bør der fortsat kigges på, hvor der med fordel kan reduceres i omfanget af visitation, og hvor sagsbehandlingstiden er unødvendig lang og besværlig for aarhusianerne. Målet er, at borgerne skal kunne få hurtigere adgang til hjælpemidler eller andre ydelser samtidig med at personalet bruger mindre tid på opgaven. Dette er i tråd med [adresse] tanker om Mindre system. Mere borger.

Derfor foreslår Danmarksdemokraterne

1) At Sundhed og Omsorg udarbejder bud på hjælpemidler og ydelser, hvor der kan ske mindre visitation med det resultat, at administrative ressourcer reduceres mens adgangen øges og sagsbehandlingstiden forkortes

Dette forslag taler blandt andet ind i det vilde problem Rekruttering og Kompetencer, idet der frigives personale til andre opgaver samt det vilde problem Den demokratiske samtale idet borgerne i højere grad får medindflydelse på egne muligheder.

Ron Mathiesen

Byrådsmedlem, Danmarksdemokraterne.